Staking by parlement opgeskort | Maroela Media
"Ons besluit om die staking op te skort spruit uit 'n ooreenkoms wat ons met bestuur bereik het," het Sthembiso Tembe, voorsitter van die National Education, Health and Allied Workers Union (Nehawu)-vakbond se parlementêre tak, gesê tydens 'n perskonferensie nadat hy die werkers toegespreek het.
Personeel by die parlement staak oor 'n dispuut oor hoe hulle bonusse bereken word.
"Die ooreenkoms bevestig die vakbond se posisie in terme van die ooreenkoms wat ons in Maart onderteken het waarin aangedui word dat prestasiebonusse betaal sal word gebaseer op die jaarlikse pakket," het hy verduidelik. "Die bestuur het dit goedgekeur."
Nehawu en die parlement het ook ingestem om 'n taakspan saam te stel, waar albei kante verteenwoordig word en buitepartye ingesluit sal word indien nodig, om die persentasie uit te werk wat aan werknemers uitbetaal sal word.
Gengezi Mgidlana, sekretaris van die parlement, het ook die ooreenkoms bevestig.
Die taakspan moet voor Vrydag aan werknemers terugrapporteer en hulle sal dan besluit of hulle bestuur se aanbod aanvaar of verwerp. Intussen sal die werknemers Woensdagoggend weer vir diens aanmeld.